Συνεχίζουν τις προκλητικές κινήσεις τους οι Τούρκοι. Αυτή τη φορά, το τουρκικό υπουργείο Εσωτερικών ανακοίνωσε το εξής: «Στέλνουμε 1.000 αστυνομικούς ειδικών δυνάμεων στα σύνορα με την Ελλάδα για να σταματήσουμε τις απωθήσεις μεταναστών προς το έδαφός μας» προσθέτοντας ότι «164 μετανάστες έχουν τραυματιστεί από τις ελληνικές αρχές».

«Τραυμάτισαν 164 ανθρώπους. Προσπάθησαν να στείλουν πίσω στην Τουρκία 4.900 ανθρώπους είπε ο Σουλεϊμάν Σοϊλού ο οποίος πέταξε με ελικόπτερο στα σύνορα στον Εβρο.

Ο Σουλεϊμάν Σοϊλού επιμένοντας μάλιστα για νεκρό μετανάστη στα σύνορα, κάτι που έχει διαψεύσει από χθες η ελληνική κυβέρνηση, είπε ότι «η Τουρκία δεσμεύεται να προσφύγει στη δικαιοσύνη για τον μετανάστη, που, όπως ισχυρίζεται, σκοτώθηκε στα ελληνοτουρκικά σύνορα, αφότου οι ελληνικές αρχές εκτόξευσαν δακρυγόνα και χειροβομβίδες αναισθητοποίησης για να αναχαιτίσουν δεκάδες ανθρώπους που προσπαθούσαν να περάσουν στην Ελλάδα».

Ειδικότερα, ο Τούρκος υπουργός Εσωτερικών είπε ότι η Τουρκία είναι αποφασισμένη να προσφύγει στο Ευρωπαϊκό Δικαστήριο Ανθρωπίνων Δικαιωμάτων για την υπόθεση.

«Ο ΥΠΕΞ μας θα το κάνει θέμα διεθνώς», ανέφερε σε συνέντευξή του στο CNN-Turk, μία ημέρα πριν ταξιδέψει στην περιοχή των συνόρων.

Η απόφαση του Τούρκου προέδρου Ταγίπ Ερντογάν να ανοίξει τις «πύλες» προς την Ευρώπη έχει εγείρει ανησυχίες στους κόλπους της Ευρωπαϊκής Ένωσης, η οποία προγραμματίζει συνάντηση όλων των ΥΠΕΞ της στο Ζάγκρεμπ της Κροατίας.

Ο Γερμανός ΥΠΕΞ, Χάικο Μαας, είπε, σε δήλωσή του, ότι είναι σημαντικό να μην αντιμετωπίσει η Ελλάδα μόνη της το ζήτημα και πως πρέπει να δοθεί μία «κοινή ευρωπαϊκή απάντηση».

Επιπλέον, η Ελλάδα δέχεται την πίεση των μεταναστευτικών ροών και από τη θάλασσα, με ακόμα περισσότερες αφίξεις στα ελληνικά νησιά. Ένα παιδί έχασε τη ζωή του όταν το φουσκωτό στο οποίο επέβαινε ανετράπη στα ανοιχτά της Λέσβου νωρίτερα αυτήν την εβδομάδα.

Ο Σοϊλού δήλωσε ότι έχει οδηγίες από τον Ερντογάν να συνεχίσουν οι τουρκικές αρχές να εμποδίζουν τους μετανάστες από το να διασχίζουν τα σύνορα μέσω θαλάσσης, για αποτροπή των πνιγμών.

Προειδοποίηση για άνοιγμα των συνόρων με τη Συρία

Ο Σοϊλού προειδοποίησε ότι η Τουρκία θα ανοίξει τις συνοριακές πύλες της με τη Συρία για τους πρόσφυγες που κατευθύνονται προς την Ευρώπη, εκτός αν τερματισθεί η βία που συνεχίζεται εκεί.

«Τριάμισι εκατομμύρια άνθρωποι στην Ιντλίμπ και στα σύνορα της Τουρκίας βρίσκονται αυτή τη στιγμή σε δύσκολη κατάσταση. Οι συνεχιζόμενες απάνθρωπες ενέργειες του (συριακού) καθεστώτος εκεί θα σημάνουν το άνοιγμα των συνοριακών πυλών μας», δήλωσε ο Σοϊλού σε δημοσιογράφους μιλώντας στην Αδριανούπολη.

«Τελικά όλοι θα κατευθυνθούν προς την Ευρώπη», δήλωσε ο Σοϊλού προσθέτοντας πως «αυτό δεν είναι απειλή ούτε εκβιασμός».

Με πληροφορίες από ΑΠΕ-ΜΠΕ, dpa